endlwini zembuto zamanene, ezindleleni zenqwelo napi betu, azi swelekile inkundla ze Ndloloti. Apo ke kulapo ndiwuquba kona umsebenzi wembubiso. Kaukangele ukungena kwabantu, uyayibona imiqodi yamadoda nabafazi, abatsha nabadala. Nankuya omnye engena ngokoyika, yintombazana entsha— ayivate ngako, intle nokubantle. Kumhlana iyayo kona, ihendwe ngumfo utile. Uya kuyibona kamva seyite va omfutshane umbinqo—kutshona kwayo oko, ilahlekene nobuntu, nobuhle, nobuntombi, ikaulezela ekufeni. Yo Kuko onje ngam! U Nca ye Cibi yena angafika kum yini? Ndisebenza ubugqi. Amawaka pezu kwa mawaka, anje ngala ntombi ndiwa sunduzela encwabeni engekabuvi ubom. Namadoda awomeleleyo nangqashamba ndiyawa totisa; alupala ngapambi kwexa lawo atshone ku napakade. Ndim lowo, igama lam ngu Nkantini. Iti yakundweba indodana ndiyinxashe ngo Belu lomsele incindi yezimba *isidudu.* Nentsapo andiyeyi, ndiyiqala ngokuyikotisa udukudo nemipanda, ide ize egweleni. Ndibazuza kamnandi kuba bati “Kukutya.” Kumkani ungaba usa'rana— yeka ndikubalisele. Yiya ezi Tolongweni zelizwe; isininzi saba banjwa nezi hange kona sokuxelela ukuba saya ngam apo. Yiya endlwini yamageza (Lunatic Asylums) ubone kona abantu abafana nezilo ezi, ingqondo yabo yemka njenge nkungu, ngamadlaka ashukumayo, pulapula ukugxwala kwabo Ndim lowo ubangenise apo; ngumsebenzi wam lowo. Kuyo yonke imilambo nezizwe ndiyaziwa. Umfo omhlope wawahambisa amanzi omlilo wada waya kufundisa no Mtwa we ntaba, wada waya kuma kwa Kangela-ngo-zwane. Yimiqiko ingxwelera zam, u Saqwiti no Ngozi no Mfazwe bapumelela ngam ekuqubeni umsebenzi wabo. Ndiya mncotula umfana endlwini ka yise ndimnike incwaba e Dayiman. Ndiya yikupa intombi ikupela kwayo kunina ndiyipose e Rini nase Bayi nase Qonce—ifele kona ingena mncwabi. Ndingena endlwini ndiyi kupe indoda ndiyi fake ngentloko eludakeni—asale lo mtshakazi engu mhlolokazi; ndimtate umfazi wobutsha bendoda ndimlahle ese kompanda isale indoda izipekela. Ndiya yixwila indodana ipete i Bibile ishumayela ndiyenze u Mpostile wembumbiso. I Titshala ziyandazi, naba Fundisi ke ndiba qabule intloni. Nazo ke izigidi zonyana baka Efa ndibanikela kuwe Kumkani njenge dini. Ndibulele ngapezulu ko NoCesina, no NoMbefu, no Ndlala, no Ngozi, no Mfazwe, ewe, ngape­zulu kwabo bonke bedityanisiwe. Ete isitsaba eso, sesam!”

“Wapendula u Kufa u Kumkani, wati, Sesako! Nto yakowetu, mabulala mzimba nompefumlo kanti abanye banela ngumzimba wodwa. Sesako, gqwira lam, kuba akunatywabazo, akubonwa, akuviwa, bafa behleli betendana, bafa benga funelwanga gqira, kunge nziwanga mtandazo. Sesako Silo Somhlola! Sitwale sikufanele! Ubajonga njenge Ngwenya beze bebaleka, opuluke ezandleni zako umka nolwamvila, inyembe isalele. Tabata; Kuba uqala ngompefumlo kufe wona kuqala. Yamkela isitsaba se golide.” Waduma wonke umkosi wembubiso, usiti, “Hip! hip! hip!!! Hure !!!!” Zitibela imbongi.

Uyayiva lembali yam mhlobo wam? Ukuba kuni balesi beli pepa kuko umntu onetyala lesi sono sincole kakulu sobunxila; ukuba kuko umntu olunya lungaka, nosiyata kangaka ade axolele ukucita imali yake ayibilele nzima kangaka, ngokutenga utywala kwezi zindlu zinukayo nala makolwane apantsi, endaweni yokuba afune ngayo ukutya nengubo zosapo lwake, endaweni yokuba aqwebe umzi njenge ndoda—amise igama no dumo luka yise, baze abakowabo bazidle ngaye :—Ukuba kuni balesi uko onje ubuyata, ndiya mbongoza, ndiya mtandaza ngomxelo olilayo, nditi, ka Ma, ka Bawo, lahla lonto, ngenxa yosapo lwako,—ngenxa ka nyoko,—ngenxa ka yihlo,—ngenxa yomzi wakowenu, nangenxa yomfazi wobutsha bako. Lahla. Qashambula njenge ndoda, jubalaza ude uqaule. Linga namhlanje unqamle isandla sako senene—inkanuko yokunxilisayo. Wanga u Qamata angaba nawe akukapele enqabeni yama Tempile.

Kwehle kanye into ebe siyoyikela. U Mr. J.J. Irvine, endaweni yake, e Parlamente, ute incwadi ekutiwa zibalwe ngaba mnyama esiqingateni sase Qonce zilila ngokuba abongameli bama Lokeshoni bekutshiwe, zibalwe ngabongameli ngokwabo ngapandle kokwazi kwaba mnya­ma.

INCWADI ZABA BALELI

*[Asilitabateli pezu kwamagxa etu ityala elingabangwa zinteto zaba baleli.—EDITOR Sigidimi.]*

Bultfontein Diamond Fields, 28 April, 1882.

Ndifakele lama zwana am Mcokeli kumlilana ndibalelayo. Ndifun’ uku pendula kancinane amazwi atile omzalwana akwisi *Gidimi* sika March, umzalwana u Mr. M. P. unyanisile abantsundu bafanele ukuzimela, banga zimela ukuba baya tanda koko into ekoyo abantu abamnyama asibantu batandanayo, ungeva esele esiti omnye mna andikatali ngomnye umntu omnyama. Into ibe nye endifike ndati kuyo u Mr. M. P. andavumelana naye kuyo kukule: Ngati udela i Heald Town nomsebenzi owenzi wakona, mna nditi hai sivulwe amehlo masiti ke sakuba sibona senze umsebenzi tina singadeli umsebenzi owenziwe e Heald Town. Enye into apa besi ne Tea Meeting, abantu bebe ngama 50 baza bayirola kunye imali £17 benika umfundisi ontsundu emka u Mr. David Mosifane, bayi Tola bentliziyo nye abantu, nabateti benawo lo moya. Ndiyoyika hleze ndigqibe indawo, hlala kuhle Mcokeli wendaba zakowetu. Ndim

Booi Mbobi.

Southeyville, 8 May, 1882. Nkosi,

Ndiyakolwa ukuba eli pepa lenzelwe ukunyusa uhlanga ngazo zonke indlela, ezomhlaba kwaneze Lizwi—Ndina mbuzo ke nditanda ukuwenza mayela nenkonzo ye Lizwi, endinga bulela kakulu xa ndiqondisiweyo ngawo. Kuvumelekile na ukuba abafazi batandaze kule ndawo kutiwa yi Tyalike? Kanjalo umteto wobu Kristu usifundisa ntonina ngalo ndawo? Ndingati mhlaimbi ndaku pendulwa ndenze ingxoxo mayela nale ndawo. Ndingowako

P. Mtyoba.

[Into esiyaziyo tina Mr. Mtyoba yeyokuba ingxoxo ngendawo zonqulo asinto ifezwayo nazi nqondi abati zi D.D. Sazi tina ukuba baxapa-baxape amagwebu ade omele emlonyeni, ibe yona into ebeku xoxwa ngayo inga cukunyiswanga nangento. Kazi wena woyitinina lento. Tabata icebo letu, “inkala yoxing’ etyeni ” *musa* ukuvusa izinja ezileleyo.—Editor *Sigidimi.]*

E Hewu, Hackney, 14 May, 1882.

Ndincede Tshawe lakowetu ngala mazwi ambalwa. Kumfo ofuna ukunyusa uhlanga, unyanisile u Mr. Falati ukuti isicaka asina kunyusa luhlanga—kodwa tina bamnyama asizi caka kubani, ituba lokuba sinyuke livuliwe ngaba mhlope; laliwa siti, siti emasinyanzelwe kulo. Into enyusa uhlanga ekufuneka siyenza, kuku funda siti nqi, singati sifunde ubu Tyudeni bomlomo, ubu Tyudeni abuncedi, uzundive kakuhle, into efunekayo masi funde ukusebenza imisebenzi. Sibe ngaba fundisi, sibe zi titshala, sibe ne venkile, (shop keepers) sibe ngama gqweta, sibe ngabenzi benqwelo, sibe ngabenzi betyeya, abaki bezindlu, abashicileli, sibe namatye okusila, sibe ngaba tengisi benyama, sibe ne Hotele not canteens, sitenge imihlaba, (Farms), sibe naba tungi bengubo (Tailors), neminye imisebenzi enjalo, emininzi ukuba ndiyibale. Onke la malungelo avulekile ayekwe siti bantsundu, sifuna ubucaka ngokwetu, uti onokuyenza lemisebenzi afune ukuba aqeshwe ngomhlope. Asiyiyo nteto enyusa uhlanga yimisebenzi, masitete sisebenza madoda akowetu. Soti ukuze sihlale kuhle nabe Lungu sibe nemfundo nemisebenzi yoku kanya. Make ndipele okwa ngoku. Ndim owenu umhlobo

Harry Mvimbana.

Uitenhage, April 16, 1882.

Mcokeli.—Kuko umhlobo oteta ngovuyo xa asibalisela ngoku citwa komqomboti e Rini. Mhlobo nditi kuwe ngomso uze uqale uyihluze into wandule ukuvuya; okokuba lonto akuyenzanga ngomso uya kuvuyela ezako inyembezi. Ina sikupe indawo omawu kangele yona, esako isizatu esibanga ukuba ubutiye utywala asimali efunwa ngu Rulumente kuba sili. Kwangoku njalo no Rulumente imbangi yoku c'itwa kwabo asisiso isono esibangwa ngu mqomboti. Sisizatu sinina esibange uvuyo kuwe?

W. W. Nkomo.

[Ukuba umbaleli wetu ube funde kakuhle u “ Pawu ” esalwenza ngoku citwa ko mqomboti e Rini, ubeya kufumana ukuba into eyabanga uvuyo kuti kukuba, lomqomboti, udliwe ngumhlaba, ngulo ube uya kuc'ita ubutongo baba ninzi, ngapandle kokupalaza igazi. Ukuba umqomboti ubudliwa njengokuba ikofu, ne nzinziniba, zidliwa, bebu ngasoze buc'itwe bani.—Editor *Sigidimi.]*